Predkladacia správa

Podpísaním „Memoranda o porozumení  medzi Ministerstvom dopravy, pôšt a telekomunikácií Slovenskej republiky a Ministerstvom hospodárstva a dopravy Maďarskej republiky“ deklarovali obe inštitúcie podporu rozvoja regionálnej spolupráce a snahu 
o získanie grantov na výstavbu dvoch nových mostov na spoločnej štátnej hranici cez rieku Ipeľ medzi obcami Peťov – Szécsény a v oblasti Muľa medzi lokalitami Rároš (Trenč) – Nógrádszakál-Ráróspuszta.

	Ministerstvo dopravy, pôšt a telekomunikácií Slovenskej republiky vypracovalo v spolupráci s Ministerstvom hospodárstva a dopravy Maďarskej republiky návrh „Dohody medzi vládou Slovenskej republiky a vládou Maďarskej republiky o výstavbe  cestného mosta nad riekou Ipeľ na spoločnej štátnej hranici oboch štátov medzi obcami Rároš a Ráróspuszta a  nadväzujúcich ciest“.

Účelom dohody je vytvoriť právny rámec pre výstavbu mosta a cestného spojenia medzi obcami Rároš a Ráróspuszta. Ustanovenia dohody určujú miesto prepojenia mosta medzi hraničnými znakmi, profil riečneho kilometra a dĺžku mostného objektu, ako aj charakter priechodu, spôsob financovania, postup pri investorskej príprave a vlastníctvo vybudovaných mostných objektov. Predkladaná dohoda obsahuje tiež ustanovenia týkajúce sa riešenia prípadných sporov medzi príslušnými orgánmi, platnosť dohody, ako aj spôsob jej vypovedania.

Podľa zákona č. 135/1961 Zb. o pozemných komunikáciách (cestného zákona) je vlastníkom miestnych komunikácií obec a vlastníkom ciest II. a III. triedy je samosprávny kraj. Plánovaný mostný objekt sa nachádza na miestnych komunikáciách v Banskobystrickom samosprávnom kraji, preto MDPT SR uzatvorí dohodu s Banskobystrickým  samosprávnym krajom o vykonávaní  tejto medzivládnej dohody.
             
             Vykonávanie dohody bude financované z prostriedkov Banskobystrického samosprávneho kraja a nekladie zvýšené nároky na štátny rozpočet. Vykonávanie dohody nemá finančný, ekonomický, environmentálny vplyv a ani vplyv na zamestnanosť a podnikateľské prostredie.